รัฐบาลอนุมัติ 2 มาตรการ ด้านการเงินและด้านภาษี เพื่อบรรเทาภาระผู้ได้รับผลกระทบจากพายุโซนร้อน "ปาบึก"
รัฐบาลอนุมัติ 2 มาตรการ ด้านการเงินและด้านภาษี เพื่อบรรเทาภาระผู้ได้รับผลกระทบจากพายุโซนร้อนปาบึก โดยมาตรการด้านการเงิน จะต้องเป็นลูกหนี้ของสถาบันการเงินเฉพาะกิจ 7 แห่ง สามารถติดต่อขอรับการช่วยเหลือได้ที่สาขาของสถาบันการเงินนั้นๆ       นายพรชัย ฐีระเวช ที่ปรึกษาด้านเศรษฐกิจการเงิน สำนักงานเศรษฐกิจการคลัง กล่าวถึง การอนุมัติ 2 มาตรการของรัฐบาล เพื่อบรรเทาภาระผู้ได้รับผลกระทบจากพายุโซนร้อนปาบึก คือ มาตรการด้านภาษี และมาตรการด้านการเงิน โดยมาตรการด้านภาษี บุคคลธรรมดาสามารถนำเงินที่บริจาคไปหักลดหย่อนในการคำนวณภาษีเงินได้บุคคลธรรมดาได้เท่าที่บริจาค แต่ไม่เกินร้อยละ 10 ของเงินได้สุทธิ เช่นเดียวกับบริษัท หรือห้างหุ้นส่วนนิติบุคคล สามารถนำไปหักลดหย่อนในการคำนวณภาษีเงินได้นิติบุคคลได้เท่าที่บริจาค แต่ไม่เกินร้อยละ 2 ของกำไรสุทธิ //มาตรการย่อยยกเว้นภาษีเงินได้สำหรับเงิน หรือทรัพย์สินที่ได้รับบริจาค ซึ่งจะเป็นประโยชน์กับผู้ประสบภัยที่ได้รับบริจาค โดยสามารถนำเงินบริจาคมาคำนวณเป็นเงินได้ แต่ต้องไม่เกินมูลค่าความเสียหายที่ได้รับ นอกจากนี้ผู้ประสบภัยยังได้รับการยกเว้นภาษีเงินได้สำหรับค่าใช้จ่ายในการซ่อมแซมอสังหาริมทรัพย์ หรือค่าวัสดุอุปกรณ์ในการซ่อมแซมอาคาร หรือห้องชุด ไม่เกิน 100,000 บาท และค่าซ่อมแซมรถ หรือสิ่งอำนวยความสะดวกในรถ ไม่เกิน 30,000 บาท โดนจะต้องมีการใช้จ่ายระหว่างวันที่ 3 ม.ค. - 31 มี.ค.62     สำหรับมาตรการด้านการเงิน ของสถาบันการเงินเฉพาะกิจ 7 แห่ง ได้แก่ ธนาคารออมสิน ,ธนาคารเพื่อการเกษตรและสหกรณ์การเกษตร (ธ.ก.ส.), ธนาคารอาคารสงเคราะห์ (ธอส.), ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) , ธนาคารอิสลามแห่งประเทศไทย (ธอท.), ธนาคารเพื่อการส่งออกและนำเข้าแห่งประเทศไทย (ธสน.), และบรรษัทประกันสินเชื่ออุตสาหกรรมขนาดย่อม (บสย.) ซึ่งบูรณาการร่วมกันออกมาตรการด้านการเงิน 19 มาตรการ เพื่อช่วยเหลือประชาชนที่เป็นลูกหนี้ทั้งเก่าและใหม่ อาทิ มาตรการพักชำระหนี้ / ให้สินเชื่อเป็นค่าใช้จ่ายฉุกเฉิน เพื่อฟื้นฟูประกอบอาชีพและซ่อมแซม /ลดอัตราดอกเบี้ย /ขยายเวลาการชำระหนี้ของ ธ.ก.ส. โดยผู้ประสบภัยที่เป็นลูกหนี้สถาบันการเงินดังกล่าว สามารถติดต่อสาขาของสถาบันการเงินเพื่อรับการช่วยเหลือได้